Verbalni nasrtaj posebnog savjetnika predsjednice Republike za zdravstvo i sport Tomislava Madžara, na Zorana Milanovića, nakon završenog sučeljavanja s Kolindom Grabar-Kitarović u lobiju Hrvatske radiotelevizije, nije bio rezultat afekta ili nekontroliranog, naglo nabujalog adrenalina, već dio plana kojim se htjelo isprovocirati Milanovića na grubu fizičku reakciju – kaže za Telegram osoba koja dobro poznaje metode rada formalnog i neformalnog dijela predsjedničinog stožera, kojim je njen tim ojačan odmah nakon prvog, za nju neuspješnog izbornog kruga.

Naš sugovornik kaže kako je Madžar jedno vrijeme kao liječnik surađivao i sa SOA-om, kada je ondje bio i Milijan Brkić. Njihova bliskost nije od jučer, obojica su dugo znaju i obojica su rođena u Ljubuškom, u Hercegovini: Madžar 1979., a Brkić devet godina ranije, 1970.

Mislili su isprovocirati Milanovića

“Na temelju izrađenog psihičkog profila Zorana Milanovića, procjena je bila da bi ga se, grubim verbalnim napadom koji je izveo Madžar, lako moglo isprovocirati na nekontroliranu reakciju”, objašnjava naš sugovornik. “No, prevarili su se. Milanović nije upao u zamku, odlično se snašao i plan je propao. Sada to ide na štetu predsjednice”, kaže.

A da je šeta prilična svjedoči i sinoćnja objava na Twitteru Nikole Jelića, šefa stožera Milanovićeve izborne kampanje da se Ivan Anušić, voditelj suparničkog stožera, ispričao zbog ponašanja Madžara. Anušić je tako, ni kriv ni dužan, po drugi put u nekoliko dana morao vaditi kestenje iz vatre.

Šef stožera @KolindaGK Ivan Anušić ispričao se Zoranu Milanoviću zbog verbalnog napada savjetnika Madžara. — Nikola Jelić (@NikolaJeli2) January 2, 2020

Prvi put to je bilo kad se bez njegovog znanja, tijekom sučeljavanja dvoje kandidata za predsjednika Republike na RTL televiziji, savjetnica predsjednice Republike, Renata Margaretić Urlić, ponijela poput suca u ringu kada prekida meč tehničkim nokautom. Ona je naime, kako je tada pojasnilo vodstvo RTL-a, zatražila prekid sučeljavanja Kolinde Grabar Kitarović i Zorana Milanovića ”zbog produljenog trajanja i umora predsjednice”.

I svojom torbom je zasjenio dvoje kandidata

I prije nego što je napravio verbalni incident, nepriličan akademskoj tituli i ulozi savjetnika predsjednice Republike, Tomislav Madžar, zasjenio je dvoje kandidata pred početak sučeljavanja, kada se s velikom šarenom torbom, s cvjetnim motivima, pojavio u studiju HRT-a. Iz torbe je izvadio bočicu i iz nje predsjednici natočio nekakvu tekućinu, za koju se pretpostavlja da je riječ o izotoničnom napitku.

Kao specijalist i sveučilišni magistar medicine rada i sporta Tomislav Madžar očito je procijenio kako voda koju su iz HRT-a pripremili i na govornicu stavili domaćini Hrvatske televizije, predsjednici neće biti dovoljna, pa se pobrinuo donijeti izotonični napitak. On, naime, osigurava elektrolite koji se gube znojenjem, omogućava brzu obnovu energije i oporavak organizma od napora.

Madžar je zaključio da predsjednici fali elektrolita

Ako je savjetnica predsjednice Republike, Renata Margaretić Urlić, na prvom sučeljavanju primijetila predsjedničin umor, Madžar, kao dugogodišnji liječnik koji surađuje s nogometnim i rukometnim klubovima, te kao član zdravstvenih timova i stručnog stožera hrvatske rukometne i nogometne reprezentacije, procijenio kako izotonični napitak može predsjednici puno bolje pomoći od vode koju je ponudio i na govornice kandidata stavio HRT.

“On i inače, mada nije njen osobni liječnik, brine o predsjedničinom zdravlju” – kaže sugovornik Telegrama, što je potvrdilo i jučerašnje Madžarovo utrčavanje u studio sa šarenom torbom u kojoj su bile i bočice napitaka.

Prijatelj je i s optuženim silovateljem iz Autokluba Siget

Osim s Milijanom Brkićem i Milanom Bandićem (sjećamo se Madžara kada je gradonačelniku Zagreba, dok je zbog zdravstvenih problema ležao u bolnici, odnio velikog plišanog medu, poklon predsjednice Republike), predsjedničin posebni savjetnik za zdravstvo i sport u dobrim je odnosima i s Damirom Škarom, bivšim boksačem i bivšim saborskim zastupnikom HDZ-a, koji je, kao čelnik Autokluba Siget, najvećeg i najmoćnijeg u Hrvatskoj, u rujnu ove godine završio u pritvoru nakon optužbi za silovanje jedne djelatnice tvrtke.

Velik dio polaznika autoškole Siget, tvrdi sugovornik Telegrama, obvezne liječničke preglede obavljao je upravo u privatnoj poliklinici Vaš Pregled, u kojoj je ravnatelj predsjedničin savjetnik, Tomislav Madžar.

Sportaši su išli u Madžarovu kliniku na preglede

U prvoj polovici 2018., na adrese brojnih sportskih klubova odaslan je poziv nazvan “Sistematski pregled sportaša” iz Zdravstvene ustanove za medicinu rada i sporta ”Vaš pregled”, u kojem se nude usluge zdravstvenih pregleda, koje će, stajalo je u dopisu, biti obavljene bez čekanja, kao što je to slučaj u konkurentskoj Poliklinici Zagreb.

Mediji su tada podsjetili kako su svi sportaši, koji sudjeluju o organiziranim natjecanjima, temeljem Zakona o sportu, bez obzira radilo se o profesionalcima, amaterima ili tek rekreativcima, obvezni godišnje proći dva liječnička pregleda. Samo u Zagrebu takvih se pregleda obavi se više od 40 tisuća, pa nije teško zaključiti koliko se novca po toj osnovi slilo u privatnu kliniku na čijem je čelu predsjedničin savjetnik Madžar.

Organizirao je brucošijade i koncerte u Bestu i Roku

O još jednom Madžarovom poslu, 2008. pisao je Jutarnji list, navodeći kako je današnji predsjedničin savjetnik, zajedno sa svojim zemljakom iz Ljubuškog, tadašnjim predsjednikom Studentskog zbora, Darijom Škegrom, miljenikom bivšeg ministra zdravstva Dragana Primorca, organizirao brojne koncerte u Bestu i Roku, a imali su i dozvolu organiziranja brucošijada mnogih zagrebačkih fakulteta.

Tjednik Novosti u travnju 2013., dok je Madžar još bio daleko od Pantovčaka, objavio je kako je ”od organizatora brucošijada i zavičajnih studentskih zabavica napredovao do profesionalnih voda te osnovao Agenciju za promidžbu Arnea projekti, koja organizira koncerte Halida Bešlića, Miše Kovača, Mladena Grdovića, Mate Bulića, Thompsona…”

Tjednik Express mu je morao platiti odštetu

U povijesnom izvatku Sudskog registra Ministarstva pravosuđa, uistinu, nalazi se podatak da je Madžar jedno vrijeme bio direktor spomenute tvrtke koji je imao pravo zastupati je samostalno i pojedinačno.

No, u sudskoj presudi Općinskog građanskoga suda u Zagrebu na kojem je Madžar tužio tjednik 24 Express, taj se podatak, među ostalima, navodi kao jedna od inkriminacija, jer je Madžar tvrdio kako u vrijeme kada je sporni tekst objavljen više nije bio u toj tvrtki. Presudom koju je donio taj sud 26. veljače 2016. Express je Madžaru, zbog narušavanja ugleda, morao isplatiti 30.000 kuna radi naknade štete. U vrijeme donošenja nepravomoćne presude, Madžar je bio savjetnik na Pantovčaku.

Madžar je 2003. malo pobrkao zakone

Vratimo se na tren u studentske dane aktualnog predsjedničinog savjetnika. Potkraj 2002. Madžar je po drugi put bio izabran za predsjednika Studentskog zbora i u velikom intervju koji je tada dao portalu STUDMEF-a (Studenata Medicinskog fakulteta) odgovorio je kako vidi organizaciju na čijem je čelu:

”Studentski zbor je krovna studentska organizacija koja je ustanovljena 1996. zakonom o Studentskom Zboru koji je donio tadašnji predsjednik Franjo Tuđman. Zadaće studentskog zbora su borba za studentska prava, organizacija različitih projekata te potpora bilo kakve studentske aktivnosti. Studentski zbor djeluje putem studentskih predstavnika, koji se biraju na studentskim izborima svake dvije godine. Ono što većini studenata nije jasno je to da je svaki student član Studentskog Zbora od datuma kad se upiše na fakultet, pa sve do trenutka dok ne diplomira”, rekao je početkom 2003. sadašnji predsjedničin savjetnik, pobrkavši tko donosi zakone. Opće je naime poznato da zakone ne donosi predsjednik Republike, već Hrvatski sabor, dok ih predsjednik Republike samo proglašava.

Jedan od zanimljivijih informacija vezanih uz Tomislava Madžara svakako je i ona iz 2015., kada je aktualni predsjedničin savjetnik branio doktorat. Ondje se naime našla i predsjednica Republike Kolinda Grabar-Kitarović koja mu je, kako su objavili mediji, postavila i pitanje o međusobnoj povezanosti između psiholoških faktora i trajanja oporavka kod sportskih ozljeda. Madžar je u to vrijeme bio povjerenik za mlade i sport u Uredu predsjednice.